แจ้งปิด 9 จุดคัดกรองชั่วคราว เตรียมเปิดให้เข้าอีกครั้ง 2 ทุ่มวันนี้
แจ้งปิด 9 จุดคัดกรองชั่วคราว เตรียมเปิดให้เข้าอีกครั้ง 2 ทุ่ม วันนี้ (25 ต.ค.)
27 ต.ค. 2560

ผู้สื่อข่าวรายงานว่า จากกรณีกองอำนวยการร่วมพระราชพิธีถวายพระเพลิงพระบรมศพพระปรมินทรมหาภูมิพลอดุลยเดช (กอร.พระราชพิธีฯ) ได้กำหนดจุดคัดกรองประชาชน 9 จุด ได้แก่ 1.แยกสะพานมอญ 2.ท่าช้าง 3.มหาวิทยาลัยธรรมศาสตร์ 4.แม่พระธรณีบีบมวยผม 5.ถนนกัลยาณไมตรี 6.แยกสะพานช้างโรงสี 7.ท่าเตียน 8.ท่าพระจันทร์ และ9.ใต้สะพานสมเด็จพระปิ่นเกล้า ก่อนเข้าพื้นที่มณฑลพิธีท้องสนามหลวง โดยประชาชนที่จะเข้าร่วมพิธีได้จะต้องนำบัตรประจำตัวประชาชนมาแสดงตัวเพื่อผ่านจุดคัดกรอง และควรแต่งกายชุดสุภาพไว้ทุกข์ 
ทั้งนี้นับตั้งแต่เจ้าหน้าที่จะเปิดจุดคัดกรองให้ประชาชนเข้าพื้นที่ได้เมื่อเวลา 05.00 น. ของวันนี้ (25 ต.ค.) ได้มีประชาชนเดินผ่านจุดคัดกรอกอย่างต่อเนื่อง และหนาแน่น ล่าสุด เจ้าหน้าที่ได้ทำการปิดจุดคัดกรองทั้งหมด 9 จุดแล้ว และจะเปิดให้ประชาชนเข้าทุกจุดคัดกรองอีกครั้งในช่วงเวลา 20.00 น. ของวันนี้ (25 ต.ค.) 
ส่วนประชาชนได้ผ่านจุดคัดกรองเข้าไปในพื้นที่แล้วตั้งแต่เวลา 10.00 น. วันนี้มีจำนวนทั้งสิ้น 23,000 คน โดยพื้นที่ที่ประชาชนผ่านเข้าจุดคัดกรองมากที่สุดคือบริเวณจุดคัดกรองสะพานช้างโรงสี และพระแม่ธรณีบีบมวยผม อย่างไรก็ตามถึงแม้ว่าจะปิดจุดคัดกรองชั่วคราวในพื้นที่ก็ยังสามารถรองรับประชาชนได้อีกจำนวนมาก เนื่องจากพื้นที่ชั้นในสามารถรองรับประชาชนได้กว่า 1 แสนคน โดยจะเริ่มเติมประชาชนให้เต็มพื้นที่และเข้าร่วมพระราชพิธีฯ ให้ได้มากที่สุด ตั้งแต่ 00.01 น.วันที่ 26 ต.ค.60
ขณะเดียวหากหลังเปิดให้ประชาชนเข้าจุดคัดกรองแล้ว จุดใดไม่สามารถรองรับประชาชนได้ ก็จะมีการประชาสัมพันธ์ ให้ตัดแถวไปยังจุดอื่นเพื่อให้ประชาชนสามารถเข้าพื้นที่ได้ทั้งหมด หรือหากไม่สามารถรองรับได้แล้ว ขอให้ประชาชนกระจายไปยังพื้นที่ตั้งพระเมรุมาศจำลอง ทั้ง 5 พื้นที่ ใกล้ท้องสนามหลวง หรือ จุดซุ้มถวายดอกไม้จันทน์ ส่วนด้านการจราจร วันนี้ตำรวจปิดการจราจรระดับสองปิด 27 เส้นทาง ส่วนในวันพรุ่งนี้จะปิดระดับ 3 จำนวน 42 เส้นทางเต็มอัตรา
ขณะที่จุดหน้าม.ธรรมศาสตร์จะรับประชาชนที่ผ่านจุดคัดกรองที่ 8 ซึ่งมาจากท่าพระจันทร์ ผ่านเข้าทางถนนวัดมหาธาตุด้วยเช่นกัน จุดนี้ยังคงมีแถวสั้นกว่าจุดอื่น  ซึ่งเจ้าหน้าที่แจ้งว่าไม่มีบริการเรือข้ามฟาก ทั้ง 3 จุด หากจะโดยสารมาทางเรือ การเดินทางทางเรือ เข้ามาในบริเวณรอบนอกพื้นที่พระราชพิธีฯ ด้วยเรือด่วนผู้ที่โดยสารจากท่าเรือนนทบุรีสามารถลงที่ท่าเรือเทเวศน์ ส่วนผู้ที่มาจากท่าเรือสาทร สามารถลงที่ท่าเรือตลาดยอดพิมานได้ด้วยเช่นกัน
ส่วนประชาชนที่ผ่านจุดคัดกรองรอบแรกมาแล้ว เจ้าหน้าที่จะย้ายไปยังด้านทิศเหนือบริเวณสนามหลวง ซึ่งบริเวณดังกล่าวสามารถรองรับประชาชนได้ประมาณ 10,000 คน
ทั้งนี้ ระหว่างที่ประชาชนที่สามารถผ่านจุดคัดกรองรอบแรกได้แล้วนั้น ทางเจ้าหน้าที่และจิตอาสาได้จัดสถานที่ ม.ธรรมศาสตร์และพิพิธภัณฑสถานแห่งชาติ เอาไว้เป็นสถานที่ให้ประชาชนได้พักผ่อน ขณะที่บรรยากาศโดยรอบตั้งแต่ถนนท่าพระจันทร์จนถึงถนนราชินีมีประชาชนประมาณ 2,500 คน


อนึ่ง สำหรับประชาชนที่จะเข้าชมริ้วขบวนพระบรมราชอิสริยยศในวันที่ 26 ต.ค.60 เจ้าหน้าที่ได้กำหนดพื้นที่เข้าชมจำนวน 5 จุด หลังจากผ่านจุดคัดกรองเป็นที่เรียบร้อยแล้ว โดยพื้นทั้ง 5 จุดจะสามารถรองรับประชาชนได้ราว 70,000 คน แบ่งเป็นดังนี้
จุดที่ 1 บริเวณประตูเทวาภิรมย์ พระบรมมหาราชวัง ถนนมหาราช จากแยกท่าช้าง ถึงท่าเตียน รองรับประชาชนได้ 6,500 คน
จุดที่ 2 บริเวณท่าเตียน และวัดโพธิ์ จากถนนท่าเตียน ถึง สามแยกเชตุพน รองรับประชาชนได้ 2,500 คน
จุดที่ 3 ตลอดเส้นทางบริเวณศาลฎีกา ถึง สะพานผ่านพิภพลีลา รองรับประชาชนได้ 15,500 คน
จุดที่ 4 มณฑลพิธีท้องสนามหลวง บริเวณถนนพระธาตุ ถึง โรงละครแห่งชาติ รองรับประชาชนได้ 6,500 คน
จุดที่ 5 บริเวณฝั่งกำแพงโดยรอบพระบรมมหาราชวัง รองรับประชาชนได้  20,000 คน